Prințul Harry ar putea fi expulzat din Statele Unite, a afirmat fostul președinte american Donald Trump într-un interviu acordat presei britanice. Motivul ar fi că în cererea de obținere a vizei pentru California fiul cel mic al Regelui Charles al III-lea ar fi ascuns faptul că a consumat droguri, deși a recunoscut acest lucru în cartea autobiografică.
Donald Trump a fost întrebat despre viza primită de prințul Harry, care a renunțat la îndatoririle regale în ianuarie 2020 pentru a se muta cu soția în SUA, în cadrul unui interviu acordat politicianului britanic Nigel Farage, în emisiunea acestuia de la televiziunea GB News.
"Va trebui să vedem dacă ei [n.r. agenții americani de imigrație] știu ceva despre droguri, iar dacă el a mințit ei vor fi obligați să ia măsurile adecvate", a spus fostul președinte republican.
Întrebat de Farage dacă asta ar putea însemna ca prințul Harry "să nu rămână în America", Trump a răspuns ironic:
"Oh, nu știu. Va trebui să îmi spui tu. Va trebui să îmi spui tu. Te-ai fi gândit că ei ar fi știut asta cu mult timp în urmă".
Scandalul legat de viza care i-a permis lui Harry să se mute în California, alături de soția sa Meghan Markle, a pornit după ce un think tank conservator american a dat în judecată Departamentul de Securitate Internă (DHS), solicitând acces la dosarele de imigrare, potrivit Politico.
Solicitanții pentru anumite vize americane trebuie de obicei să dezvăluie dacă au consumat vreodată droguri, iar acest lucru poate duce la respingerea cererii. În memoriile sale "Spare", Harry a recunoscut că a folosit diverse droguri, inclusiv cocaină, marijuana și ciuperci magice, dar nu este clar dacă a declarat acest lucru în cererea sa de viză.